Асен Босев
Хвалил ми се Данчо

chitanka.info

Хвалил ми се Данчо,

Данчо Мързеланчо:

— Кой е като мен чист

и пременен?

Ризата ми лани

още е опрана,

мия си краката

два пъти на лято,

ноктите си режа

всяка пролет свежа,

а носа — за здраве —

трия го с ръкава!

Всеки ден ме връща

нашият учител,

да си мия в къщи

шията, очите.

Хвалил ми се Данчо,

Данчо Мързеланчо:

— Кой е като мен

чист и пременен?

Чули го момчета,

чули го врабчета,

чули го цветята,

чула го реката

и се смели, смели

цели три недели!

Заслуги

Имате удоволствието да четете тази книга благодарение на Моята библиотека и нейните всеотдайни помощници.

Лого на Моята библиотека
http://chitanka.info

Вие също можете да помогнете за обогатяването на Моята библиотека. Посетете работното ателие, за да научите повече.